Vintervejret har fået danskerne til at strømme ud på isen på de danske søer og fjorde, men politi over hele landet advarer om, at isen er for tynd.

- Der er ikke nogen, der er gået igennem isen nu, heldigvis. Men vi frygter det sker, og derfor opfordrer vi folk til at holde sig fra isen, siger Carsten Reenberg, vagtchef hos Københavns Politi.

Her har politiet flere gange måtte rykke ud og få hundreder af mennesker til fjerne sig fra isen på de københavnske søer - isen er for tynd og kan ikke bære, og det står der stadig skilte som advarer om. Men københavnerne strømmer fortsat ud på isen, hvilket du kan se i videoen øverst.

- Nu må vi så tage andre midler i brug. De udsætter jo også andre end sig selv for fare, siger Carsten Reenberg til TV 2.

Søndag eftermiddag var Københavns Politi ude og advare på stedet med højttalere, og politiet har også truet med bøder - men folk blev ved med at myldre ud på isen på Søerne i i København.

- Forbudet bliver overhovedet ikke taget alvorligt. Folk kommer på cykler og på kælke, sagde TV 2's reporter på stedet Lennart Sten sent søndag eftermiddag.

Også hos Midt- og Vestjyllands Politi har det hele søndagen været en kamp mod vindmøller at få folk væk fra isen på Hjarbæk Fjord og på Ringkøbing Fjord.

- Det er en umulig opgave. Hvis det er børn, genner vi dem væk. Men hvis det er børn i følge med voksne må det være de voksnes ansvar, hvad de har lokket børnene ud i - men tænk hvis de ryger igennem isen, siger Ole Vanghøj, vagthcef hos Midt- og Vestyllands Politi, til TV 2.

Politiet i Midt- og Vestjylland har dog ingen oplysninger om at der skulle være sket ulykker i kredsen.

Hos Nordsjællands Politi oplyser vagtchef Dan Houtved til TV 2 at politiet har måttet genne folk væk fra slotssøen i Hillerød, hvor isen også er alt for tynd.

Også på Bagsværd Sø har det myldret med folk på isen, og Københavns Vestegns Politi har tweetet en advarsel ud - politiet oplyser, at isen først kan bære, når der bliver oplyst om det.

Færdsel på Bagsværd Sø er først tilladt, når det er tilkendegivet ved opslag. Læs nærmere på Gladsaxe kommunes hjemmeside. #politidk — Vestegnens Politi (@VestegnsPoliti) January 17, 2016

Også Sydsjællands- og Lolland Falsters politi advarer på Twitter.